《春日杂兴十五首 其十一》
宋代·华镇

迢递长江表，崎岖青障间。瑞草杂野卉，吐秀莫穷看。

馥郁谁与奇，细碎如等閒。荆榛共荣悴，樵牧几摧残。

殊乡采嘉声，千里辏名园。轻舟走彫槛，文砌荐朱栏。

芳华未盈枝，倾都已酡颜。疏丛乏葱茜，薄采愧朱殷。

珍赏占芳时，野客更旧观。试问蜂和蝶，何如蕙与兰。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。